
Text rozhodnutia
Súd: Krajský súd Nitra Spisová značka: 5Co/259/2013 Identifikačné číslo súdneho spisu: 4312216966 Dátum vydania rozhodnutia: 13. 08. 2014 Meno a priezvisko sudcu, VSÚ: JUDr. Boris Minks ECLI: ECLI:SK:KSNR:2014:4312216966.2 ROZSUDOK V MENE SLOVENSKEJ REPUBLIKY Krajský súd v Nitre, v senáte zloženom z predsedu senátu JUDr. Borisa Minksa a sudcov JUDr. Vladimíra Pribulu a JUDr. Renáty Pátrovičovej, v právnej veci žalobcu: POHOTOVOSŤ, s.r.o., so sídlom v Bratislave, Pribinova 25, IČO: 35 807 598, zastúpený: Advokátska kancelária Fridrich Paľko, s.r.o., so sídlom v Bratislave, Grösslingova 4, IČO: 36 864 421, proti žalovanému: Slovenská republika, v mene ktorej koná Ministerstvo spravodlivosti SR, so sídlom v Bratislave, Župné námestie 13, o náhradu majetkovej škody a nemajetkovej ujmy, o odvolaní žalobcu proti rozsudku Okresného súdu Nitra zo dňa 25. júna 2013 č. k. 25C/77/2013-67, takto r o z h o d o l : Odvolací súd napadnutý rozsudok súdu prvého stupňa p o t v r d z u j e . Žalovanému nepriznáva náhradu trov odvolacieho konania. o d ô v o d n e n i e : Prvostupňový súd rozsudkom zo dňa 25. 06. 2013 č. k. 25C/77/2013-67 zamietol návrh žalobcu ohľadne ním uplatnenej náhrady majetkovej škody v sume 125 eur a nemajetkovej ujmy v sume 330 eur, pričom vec právne posúdil s poukazom na ust. § 4 ods. 1 písm. a/, § 9 ods. 1, 2 zák. č. 514/2003 Z. z. (v znení účinnom do 31. 12. 2012 ako aj v znení účinnom od 01. 01. 2013), § 16 ods. 1, 2 § 17 ods. 1 až 3 a § 19 ods. 1, 3 zák. č. 514/2003 Z. z., § 41 ods. 1, 2 a § 44 ods. 1, 2 zák. č. 233/1995 Z. z. Uplatnený návrh nepovažoval súd za dôvodný, nakoľko ho pri uplatnenej námietke premlčania považoval za premlčaný. Ak by mal odvolací súd iný názor na premlčanie, tak súd prvého stupňa uviedol, že poverenie vydal exekučný súd síce 41 dní od doručenia návrhu, avšak v lehote 8 dní po tom ako súdny exekútor vykonal opravu ním podaného návrhu v intenciách exekučného súdu. Žalobcom tvrdená majetková škoda nebola vôbec preukázané, pričom samotné tvrdenie o výške škody obsiahnuté v návrhu nie je dôkazom o vzniknutej škode. Ohľadne namietaného prieťahu v konaní neprebehlo žiadne disciplinárne konanie a v tejto súvislosti nerozhodoval Ústavný súd SR, resp. Európsky súd pre ľudské práva. Rozhodovaciu činnosť súdov nemožno hodnotiť ako nesprávny úradný postup, pričom nedodržanie zákonnej lehoty automaticky nezakladá nárok na náhradu škody. Takisto nebola preukázaná príčinná súvislosť medzi nesprávnym úradným postupom a vznikom škody. Súd mal za preukázané, že v danom prípade žiadna škoda žalobcovi nevznikla a ak by aj žalobca teoreticky nejakú škodu zdokladoval, nepreukázal jej spojitosť s nedodržaním zákonnej lehoty na vydanie poverenia. Rozhodovaciu činnosť, ktorá je podstatou výkonu súdnictva nie je možné hodnotiť ako nesprávny úradný postup. Majetková ujma v konaní preukázaná nebola a nemajetková ujma nie je automaticky závislá iba od konštatovania nedodržania zákonnej lehoty. Nesprávny úradný postup môže mať za následok vznik zodpovednosti podľa zák. č. 514/2003 Z. z., avšak iba vo vzťahu k takému zmenšeniu majetku žalobcu, ktoré bolo priamo a nesprostredkovane spôsobené iba týmto postupom. O trovách konania rozhodol súd podľa § 142 ods. 1 OSP s tým, že ich náhradu úspešnému žalovanému v konaní nepriznal, pretože mu žiadne trovy nevznikli, resp. tieto nešpecifikoval. Proti tomuto rozsudku podal včas odvolanie žalobca, žiadajúc, aby odvolací súd rozsudok Okresného súdu Nitra zo dňa 25. 06. 2013 č. k. 25C/77/2013-67 zrušil a vec vrátil tomuto súdu na opätovne prejednanie. Súd prvého stupňa vec nesprávne právne posúdil tým, že nepoužil správne ustanovenie právneho predpisu a nedostatočne zistil skutkový stav. Súd rozhodol v merite veci na základe inšpirácie novou právnou úpravou obsiahnutou v ust. § 9 ods. 2 zák. č. 514/2003 Z. z., pričom de iure i de facto došlo k aplikácii princípu priamej retroaktivity, čo nie je prípustné. Nedôveryhodnosť nároku žalobcu nie je možné odôvodniť nedôveryhodnosťou údajov. Vôbec nebolo odôvodnené stanovisko súdu v tom smere, prečo účastníkom exekučného konania nemal vzniknúť stav právnej neistoty. Zákonodarca v danom prípade vytvoril legitímnu sféru tolerancie trvania právnej neistoty určením zákonnej lehoty. Žalobca pred súdom prvého stupňa uviedol, že zadal vypracovanie znaleckého posudku, pričom ak súd rozhodol v merite veci bez takéhoto posudku, rozhodol na základe nedostatočne zisteného skutkového stavu. Zodpovednosť štátu za prieťahy v konaní vzniká aj vtedy, ak súdy náležite vo veci konajú, ale dĺžku konania ovplyvňujú „mimosúdne faktory“, napr. rozsah nevybavenej súdnej agendy. K premlčaniu práva žalobcu v danom prípade určite nedošlo. Žalovaný sa k podanému odvolaniu žalobcu písomne nevyjadril. Krajský súd v Nitre, ako súd odvolací (§ 10 ods. 1 OSP) preskúmal odvolaním napadnutý prvostupňový rozsudok procesným postupom podľa § 212 ods. 1 a § 214 ods. 2 OSP, dospejúc pritom k záveru, že podané odvolanie žalobcu s výnimkou namietania nesprávneho posúdenia premlčania je nedôvodné. Podľa § 219 ods. 1 OSP, odvolací súd rozhodnutie potvrdí, ak je vo výroku vecne správne. Podľa § 219 ods. 2 OSP, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Podľa § 154 ods. 1 OSP, pre rozsudok je rozhodujúci stav v čase jeho vyhlásenia. Odvolací súd poznamenáva, že na rozdiel od zaujatého právneho záveru prvostupňového súdu ohľadne posudzovania vznesenej námietky premlčania žalovaným, t. j. že neplatné nároky žalobcu považoval za premlčané, zdieľa opačný právny záver, v zmysle ktorého uplatnené nároky žalobcu nie je možné považovať za premlčané, pretože boli uplatnené v rámci trojročnej premlčacej doby zakotvenej v ust. § 101 Občianskeho zákonníka. Súd prvého stupňa v súvislosti s rozhodovaním o podanom návrhu žalobcu na zaplatenie ním požadovaných súm, či už titulom náhrady majetkovej škody alebo nemajetkovej ujmy, zistil vo veci skutkový stav v rozsahu zodpovedajúcom obsahu ust. § 120 ods. 1, 3 a 4 OSP, ktorý následne pri dodržaní hodnotenia dôkazov podľa § 132 OSP (t. j. jednotlivo ako aj v ich vzájomnej súvislosti) správne posúdil aj podľa príslušných ustanovení právnych predpisov (zák. č. 514/2003 Z. z. a zák. č. 233/1995 Z. z.). S poukazom na uvedené odvolací súd napadnutý rozsudok Okresného súdu Nitra zo dňa 25. 06. 2013 č. k. 25C/77/2013-67 ako vecne správny, podľa § 219 ods. 1 OSP potvrdil a v ďalšom (s výnimkou právneho posúdenia premlčania) odvolací súd odkazuje na obsahu a rozsah odôvodnenia napadnutého rozsudku, s ktorým sa stotožňuje (§ 219 ods. 2 OSP). Na zdôraznenie správnosti napadnutého rozsudku odvolací súd poznamenáva, že u žalobcu v podstate nemohol vzniknúť ním avizovaný stav právnej neistoty, nakoľko exekučný súd vydal poverenie na vykonanie exekúcie v danej veci pri dodržaní zákonnej lehoty, t. j. v 8. deň po odstránení nedostatkov podaného návrhu súdnym exekútorom a v 41. deň po doručení návrhu na exekučný súd. V konaní žalobca neuniesol dôkazné bremeno (§ 120 ods. 1 OSP) ohľadne preukázania príčinnej súvislosti medzi nesprávnym úradným postupom a vznikom škody, t. j. že by k nesprávnemu úradnému postupu v danej veci vôbec došlo. Súd začlenený do všeobecného systému súdnictva, t. j. aj okresný aj krajský súd, nemá oprávnenie rozhodovať, resp. posudzovať prieťah v súdnom konaní. Samostatné nedodržanie zákonom stanovenej lehoty aj v zmysle konštantnej judikatúry ÚS SR automaticky nepovažuje za porušenie základného práva účastníka konania, nakoľko je potrebné zohľadniť všetky okolnosti prípadu. Pri viazanosti odvolacieho súdu rozsahom a dôvodmi podaného odvolania (§ 212 ods. 1 OSP) je potrebné uviesť, že odvolací súd nepovažoval podané odvolanie za dôvodné v tej časti, v ktorej žalobca namietal postup súdu, ktorým malo dôjsť k odňatiu možnosti konať pred súdom, pretože takýto dôvod v odvolaní špecifikovaný nebol a odvolací súd ho ani nezistil. Takisto ani samotné nevykonanie dôkazu v intenciách podaného návrhu žalobcu nezakladá postup odňatia možnosti účastníkovi konať pred súdom. Tvrdenie žalobcu o nesprávnej aplikácii znenia ust. § 9 ods. 2 zák. č. 514/2003 Z. z. nie je správne, pretože prvostupňový súd odcitoval znenie tohto ustanovenia, účinné ku dňu 31. 12. 2012 a iba ako výkladové pravidlo použil aj znenie tohto ustanovenia po 01. 01. 2013. Vzhľadom k tomu, že exekučný súd nepochybil pri rozhodovaní o vydaní poverenia k vykonaniu exekúcie na základe podanej žiadosti súdneho exekútora, následne nie je možné konštatovať ani existenciu akéhosi nesprávneho úradného postupu, od ktorého žalobca odôvodňuje ním uplatnené nároky. Pokiaľ ide o úvahy žalobcu týkajúce sa dĺžky súdnej lehoty a jej vplyvu na rozhodnutie súdu, tak je potrebné uviesť, že súd prvého stupňa pri rozhodovaní v danej veci aplikoval platné právo, pričom rozhodol vecne správne a zároveň aj v súlade s aktuálne platnou judikatúrou Európskeho súdu pre ľudské práva, zachovajúc právo účastníkov konania na spravodlivý a v primeranom čase realizovaný súdny proces. S prihliadnutím na tieto dôvody odvolací súd o podanom odvolaní žalobcu ako o nedôvodnom rozhodol tak, ako je uvedené vo výrokovej časti tohto rozsudku. O trovách odvolacieho konania rozhodol súd podľa § 224 ods. 1 a § 142 ods. 1 OSP s tým, že v tomto konaní úspešnému žalovanému ich náhradu nepriznal, pretože mu žiadne odvolacie trovy nevznikli. Toto rozhodnutie prijal odvolací senát pomerom hlasov 3:0. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2014:4312216966.2 (dáta aktuálne k 14. 11. 2026). Záväzné je znenie zverejnené súdom.




